Pranešimas žiniasklaidai

2025 m. birželio 18 d.

**Išrinkti konkurso nugalėtojai: kokybiškam vaikų laisvalaikiui po pamokų „Maxima“ skyrė 130 tūkst. eurų paramą**

**Bendruomeniškumą puoselėjantis lietuviškas prekybos tinklas „Maxima“ paskelbė socialinio konkurso „Mes – bendruomenė“ šių metų nugalėtojus – tai 15 pačių bendruomenių parengtų projektų, skirtų puoselėti prasmingą vaikų ir jaunimo laisvalaikį po pamokų. Konkurso nugalėtojai pasidalins „Maximos“ skirtą 130 tūkst. eurų prizinį fondą – kiekvieno projekto įgyvendinimui skiriama iki 10 tūkst. eurų parama.**

Iniciatyvą „Mes – bendruomenė“ prekybos tinklas „Maxima“ puoselėja jau 11 metų ir finansiškai prisidėjo įgyvendinant daugiau nei 100 įvairiausių projektų visoje Lietuvoje. Antrus metus iš eilės konkursas buvo dedikuotas vaikų gerovei – jų užimtumui po pamokų, prasmingam laisvalaikiui, fizinio aktyvumo skatinimui, edukacijai, bendrystės kūrimui.

„Vaikų ir jaunimo sveikata bei švietimas yra prioritetinės „Maximos“ socialinės atsakomybės kryptys. Mūsų atliktos apklausos parodė, kad viena aktualiausių temų bendruomenėms, ypač regionuose, yra būtent vaikų užimtumas ir kokybiško laisvalaikio galimybių stoka. Todėl antrus metus iš eilės nusprendėme paskatinti būtent į vaikų gerovę nukreiptus projektus. Praėjusių metų konkurso nugalėtojai savo idėjas jau įgyvendino, šiemet buvo išrinkti dar 15 projektų, padėsiančių geriau pasirūpinti jauniausiais bendruomenių nariais. Svarbiausia tai, kad visos iniciatyvos yra sukurtos pačių bendruomenių, padiktuotos jų unikalios aplinkos ir realių kasdienių poreikių“, – kalba Jolanta Bivainytė, „Maxima LT“ generalinė direktorė.

**Paraiškos atspindi realius bendruomenių poreikius**

Socialiniame konkurse „Mes – bendruomenė“ galėjo dalyvauti nevyriausybinės ir ne pelno siekiančios organizacijos, šiemet paraiškas pateikė daugiau nei 160 dalyvių iš visos Lietuvos.

„Mane nustebino ir pradžiugino gausus dalyvių skaičius, ypač bendruomenių – juk tai susibūrę individualūs žmonės, neturintys institucinio užnugario, bet sugebėję susitelkti, išgryninti kūrybingus pasiūlymus ir imtis realios veiklos. Nėra lengva sutelkti aplinkinius veiksmui, todėl manau, kad bet koks palaikymas tokiems iniciatyviems žmonėms yra labai svarbus, skatinantis realius pokyčius – iš to gimsta visuomenės bendruomeniškumas“, – kalba konkurso komisijos narė visuomenininkė Luka Lesauskaitė.

Ji pasakoja aplankiusi daug mokyklų regionuose ir gerai žinanti čia gyvenančių ir besimokančių jaunuolių nusiminimą dėl ribotos veiklų pasiūlos.

„Dalis vaikų po pamokų turi sėsti į mokyklinį autobusą, kad grįžtų namo, tad net negali pasinaudoti mokyklų siūlomomis užimtumo priemonėmis. Todėl laisvalaikio organizavimo iniciatyvos pačiose bendruomenėse yra labai vertingos“, – teigia L. Lesauskaitė.

„Mes – bendruomenė“ konkurso komisijos narys, pedagogas Mindaugas Nefas, pasakoja, kad tarp paraiškų buvo projektų, orientuotų į šiuolaikiškų įgūdžių lavinimą kaip dronų konstravimas bei pilotavimas arba į fiziškai aktyvų laisvalaikį, kaip sportinės dviračių trasos įrengimas, bet kartu daug bendruomenių pateikė infrastruktūros gerinimo projektus – laisvalaikio bei edukacijos erdvių pagerinimą arba sukūrimą.

„Konkurso dalyvių paraiškos atspindi realybę – bendruomenės aktyvios, jos nori pagerinti savo aplinką, turi idėjų, užsidegimo, bet kartais trūksta finansų, rodos, elementarioms priemonėms. Neretai kalbėdami apie vaikų užimtumą galvojame, kad vertę gali sukurti tik įmantrios edukacijos programos, bet kartais geresnį efektą duos paprasti žemiški dalykai. Kai bendruomenėje yra iniciatyvių žmonių, kurie ir taip geba pasirūpinti kultūrine veikla, būtent investicijos į saugias, jaukias susibūrimų erdves gali padėti vaikams jaustis geriau“, – pasakoja M. Nefas.

**Nugalėtojus išrinko ekspertų komisija ir visuomenė**

Pirmajame iniciatyvų vertinimo etape sudarytas trumpasis finalininkų sąrašas – visos gautos paraiškos buvo patikrintos ir įvertintos išorės ekspertų pagal jų profesines kompetencijas, konkurso prioritetines sritis bei formalius reikalavimus. Paraiškas vertino Lietuvos kaimo bendruomenių sąjungos pirmininkė Virginija Šetkienė, istorikė, visuomenininkė, Lietuvos Raudonojo Kryžiaus komunikacijos vadovė Luka Lesauskaitė, istorikas, pedagogas, Vytauto Didžiojo universiteto Švietimo akademijos Kanclerio pavaduotojas Mindaugas Nefas.

Į antrąjį iniciatyvų konkurso vertinimo etapą patekusius projektus vertino iš prekybos tinklo „Maxima“ atstovų sudaryta komisija, taip pat vyko atviras balsavimas internetu. Susumavus komisijos ir balsavimo internete balus, paaiškėjo, kurių bendruomenių iniciatyvų įgyvendinimui šiemet bus skiriama „Maximos“ finansinė parama.

**Šių metų konkurso nugalėtojai**

Paramą projektų įgyvendinimui „Maxima“ skirs šioms organizacijoms: VšĮ „Debesų kiemas“, Šilutės krizių, pagalbos ir informacijos centras, VšĮ Akmenės jaunimo centras, Trakų Vokės bendruomenė „Versmė“, Lumpėnų kaimo bendruomenė, VšĮ „Užimtumo centras“, Jakų bendruomenės centras, asociacija „Krakių žiburiai“, Kazlų Rūdos savivaldybės kultūros centras, Lietuvos jaunimo sąjunga „Žingsnis“, VšĮ „Dviračių akademija“, Vilniaus arkivyskupijos Caritas, bendruomenė „Beižioniečiai“, Batakių kaimo bendruomenė „Aukaja“, Mažeikių rajono Tirkšlių seniūnijos bendruomenė „Vilties žiedas“.

Kiekvienam konkurse nugalėjusiam projektui bus skiriama iki 10 tūkst. eurų finansinė parama. Šiomis lėšomis finansuojama iki 70 proc. visos projekto vertės. Daugiau informacijos apie konkursą: [Mes – bendruomenė 2025 | MAXIMA](https://www.maxima.lt/mes-bendruomene)

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

***Daugiau informacijos:***

*El. paštas**komunikacija@maxima.lt*